Iċċekkjat il- ħin - 07.24 am . Qaħbeċ , qiegħda tard ! Niżlet qisha miġnuna it- tlieta u għoxrin tarġa qisha waħda qiegħda taħrab minn ġiex tużżani lpup imġewwħin u kienet se titfixkel fl- aħħar waħda . Startjat u peresli r- roti ma kienux minfuħin sew , inħassdu mill- ħeffa li bihom kellhom jgħaqqdu fuqhom innfushom . Werżqu tnejn bħala protesta u neħħew l- għażż bla rażan li nxteħet fuqhom matul il- lejl . Eżatt bħalma kien erbgħa u għoxrin siegħa ilu , u bħalma probabbli se jkun erbgħa u għoxrin siegħa oħra . Intefgħet tgħodd waħda waħda s- siġar tal- ġenb tat- triq - dsatax . Dejjem l- istess tgħodd , qatt ma ħarbitilha waħda ( darba minnhom qabel ma laħqet is- sbatax -il waħda daħlet ġo vann toyota li kien hemm quddiemha ) . Issa se jkollha tibda tgħodd aktar pero , għax fil- ġenb tat- triq lemħet sitt ħaddiema tal- gvern b' ilbies kulur jgħajjat iħawwlu ħamsa oħra . Waslet qrib il- post tax- xogħol u qagħdet tipparkja bil- galbu ( għax dejjem ftakret meta l- pulizija kien weħħilha mit- test għax qalbet tank hi u ssuq b' lura ) . Qabel daħlet fl- ispazju kbir li kellhom għall- parking , il- park attendant kien diġà taha ħarsa biex tiftakar fih hi u ħierġa . Is- soltu dejjem tnewwillu ħames xelini , imma illum tagħtu tnejn tal- lampuka , u erba' tal- ballotra . . . jekk tiftakar sew . Stennietu ħa jqarras wiċċu imma ma għamel l- ebda reazzjoni . Fetħet il- bieb tal- uffiċċju u rat li kienu 08.39 am , aktar minn nofs siegħa tard , imma mbagħad ftakret li dak kellu kwarta eżatt 'il quddiem aktar mill- arloġġ tagħha . Probabilment mexxieh il- messaġġier li dejjem moħħu biex jiskarta u miegħu igawdu l- bqija tal- ħaddiema l- oħra . Ma ħlietx aktar ħin , xegħelet il- kompjuter u bdiet tara l- e - mails wieħed , wieħed . Ħdax minnhom kienu fuq prezzijiet diversi tal- viagra , ħamsa fuq it- tkabbir tal- ġenitali maskili , tnejn mingħand l- imgħallem u ħamsa oħra mingħand sħabha tax- xogħol fuq suġġetti varji ; minn kwotazzjonijiet mill- bibbja sa preżentazzjoni bil- powerpoint b' ritratti ta' inżul ix- xemx f' Rio de Janeiro . Innuttat ukoll li wieħed minnhom mar direttament fit- trash can - mossa ġenjali li tgħallmitha mingħand iż- żagħżugħ il- ġdid fis- sezzjoni tal- IT . Wara ftit minuti ġie jlebbet warajha Ġorġ in- nittien ( kienu jgħidulu hekk għax darba ġie sospiż fuq xi ħaġa li ħadd eżatt ma jaf x' kienet imma li probabbli kienet sexual harassment ) li dejjem kien isib xi ħaġa fuq xiex joħloq argument . " Ara din , kif tissaportih il- ħin hekk ? Bl- AM u l- PM jisirqulek nofs taskbar ? ! Taf li dak tista' tbiddlu għat- 24 hour format ? " " Ħallini fil- paċi Ġorġ , għadu qas sebaħ ! " Deher li nkiser , u dabbar rasu 'l hemm b' denbu bejn saqajh . Wara ftit irċeviet messaġġ fuq il- mobajl mingħand xi ħadd . Ġorġ is- soltu kien jaqbeż u jsaqsiha jekk kienx xi 'l over ' ġdid imma did- darba ma qal xejn . Il- messaġġ kien jaqra hekk : ' Idjota' , qalet f' qalbha u dlonk ħassret il- messaġġ . Ġorġ qisha bdiet tieklu l- kurżità u mil- bogħod saqsiha minn kien biex reġa' ħa r- risposta tas- soltu ; " mhux affarik ! " . Reġa' inkiser u għaddas rasu ġol- iskrin itaptap fuq tastiera storbjuża . Imbagħad bħal qisu intebaħ b' xi ħaġa . " Int daqt se jkollok il- birthday hux ? " u taha ħarsa li jagħti tifel ta' 8 snin lil ommu wara li jkun għadu kif mar jaqdiha mingħand tal- grocer . " Iva . . . għada suppost " qaltlu nofs qalb .